b'\n_START_ARTICLE_\nJuozas Dingelis\n_START_PARAGRAPH_\nJuozas Dingelis (g. 1946 m. sausio 1 d. Var\xc4\x97nos raj. \xc4\x8ci\xc5\xbei\xc5\xabn\xc5\xb3 kaime) \xe2\x80\x93 Lietuvos mi\xc5\xa1kininkas, visuomen\xc4\x97s veik\xc4\x97jas, Lietuvai pagra\xc5\xbeinti draugijos Valdybos pirmininkas.\n_START_SECTION_\nBiografija\n_START_PARAGRAPH_\nGim\xc4\x97 valstie\xc4\x8dio \xc5\xa1eimoje. 1959 m., baig\xc4\x99s Valkinink\xc5\xb3 vidurin\xc4\x97s mokyklos a\xc5\xa1tuonias klases, \xc4\xafstojo \xc4\xaf Vilniaus mi\xc5\xa1k\xc5\xb3 technikum\xc4\x85. 1963 m. (17 met\xc5\xb3) j\xc4\xaf baig\xc4\x97 ir prad\xc4\x97jo dirbti Alytaus mi\xc5\xa1k\xc5\xb3 \xc5\xabkio Daug\xc5\xb3 girininkijos girininko pavaduotoju._NEWLINE_1966 m. paskirtas Valkinink\xc5\xb3 mi\xc5\xa1k\xc5\xb3 \xc5\xabkio vyresniuoju in\xc5\xbeinieriumi, 1973\xe2\x80\x931988 m. \xe2\x80\x93 Valkinink\xc5\xb3 girininkijos girininku._NEWLINE_1988 m. Mi\xc5\xa1k\xc5\xb3 \xc5\xabkio ministro \xc4\xafsakymu perkeltas \xc4\xaf Vilniaus mi\xc5\xa1k\xc5\xb3 \xc5\xabkio gamybinio susivienijimo vyriausiojo in\xc5\xbeinieriaus pareigas._NEWLINE_1990 m. gegu\xc5\xbe\xc4\x97s 2 d. paskirtas Vilniaus mi\xc5\xa1k\xc5\xb3 ur\xc4\x97dijos ur\xc4\x97du, juo dirbo iki 2000 m. lapkri\xc4\x8dio 27 d. 40 met\xc5\xb3 dirbo mi\xc5\xa1kininku: nuo mi\xc5\xa1ko darbininko, girininko iki \xc4\xafmon\xc4\x97s vadovo. Buvo i\xc5\xa1rinktas Lietuvos mi\xc5\xa1k\xc5\xb3 ur\xc4\x97d\xc5\xb3 tarybos pirmininku. 16 met\xc5\xb3 dainavo Var\xc4\x97nos vyr\xc5\xb3 vokaliniame ansamblyje \xe2\x80\x9eGirios aidas\xe2\x80\x9c, koncertavo Europos \xc5\xa1alyse, Kuboje, Vietname. V\xc4\x97liau dainavo folkloro ansamblyje \xe2\x80\x9eNal\xc5\xa1ia\xe2\x80\x9c._NEWLINE_1995 m. kartu su \xc5\xa1viesios atminties monsinjoru Kazimieru Vasiliausku, kitais \xc5\xa1viesuoliais atk\xc5\xabr\xc4\x97 Lietuvai pagra\xc5\xbeinti draugij\xc4\x85._NEWLINE_IV draugijos suva\xc5\xbeiavime 2007 m. vasario 3 d. penkt\xc4\x85 kart\xc4\x85 i\xc5\xa1rinktas valdybos pirmininku. \xc5\xa0ias pareigas eina iki \xc5\xa1iol. Jam vadovaujant, Draugija i\xc5\xa1augo \xc4\xaf vien\xc4\x85 did\xc5\xbeiausi\xc5\xb3 ir veikliausi\xc5\xb3 organizacij\xc5\xb3 Lietuvoje. Taip pat yra Vilniaus pedagoginio universiteto Region\xc5\xb3 socialin\xc4\x97s organizacijos pl\xc4\x97tros centro koordinatorius._NEWLINE_2004 ir 2008 m. dalyvavo Seimo rinkimuose, ta\xc4\x8diau niekada nepriklaus\xc4\x97 jokiai partijai. Ved\xc4\x99s, turi tris dukteris.\n_START_SECTION_\nApdovanojimai\n_START_PARAGRAPH_\nU\xc5\xbe nuopelnus Lietuvai J. Dingelis apdovanotas: Lietuvos Did\xc5\xbeiojo kunigaik\xc5\xa1\xc4\x8dio Gedimino ordino I laipsnio medaliu, Kult\xc5\xabros \xc5\xbeym\xc5\xabno \xc5\xbeenklu, Lietuvos Respublikos Prezidento ir Lietuvos Respublikos mi\xc5\xa1k\xc5\xb3 ministro pad\xc4\x97komis.'